6.4.2022
EL
Επίσημη Εφημερίδα της Ευρωπαϊκής Ένωσης
C 152/105
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τα ευρωπαϊκά πράσινα ομόλογα» [COM(2021) 391 final — 2021/0191 (COD)] (2022/C 152/17)
Εισηγητής: ο κ.
Philip VON BROCKDORFF Αιτήσεις γνωμοδότησης
Συμβούλιο, 12.8.2021 Ευρωπαϊκό Κοινοβούλιο, 13.9.2021
Νομική βάση
Άρθρα 114 και 304 της Συνθήκης για τη λειτουργία της Ευρωπαϊκής Ένωσης
Αρμόδιο τμήμα
Οικονομική και νομισματική ένωση, οικονομική και κοινωνική συνοχή
Υιοθετήθηκε από το τμήμα
23.11.2021
Υιοθετήθηκε από την ολομέλεια
8.12.2021
Σύνοδος ολομέλειας αριθ.
565
Αποτέλεσμα της ψηφοφορίας (υπέρ/κατά/αποχές)
123/1/4
1.
Συμπεράσματα και συστάσεις 1.1.
Το πρότυπο «προαιρετικής εφαρμογής» για τα πράσινα ομόλογα της ΕΕ δημιουργεί ένα καθεστώς που βασίζεται στη διαφάνεια και την εποπτεία.
Στο πλαίσιο αυτού του καθεστώτος, τα έργα που ευθυγραμμίζονται με την ταξινόμηση βιώσιμων δραστηριοτήτων της ΕΕ θα είναι επιλέξιμα για χρηματοδότηση, και οι εκδότες θα πρέπει να παρέχουν πρόσθετες πληροφορίες κατά τον χρόνο έκδοσης και, στη συνέχεια, μέσω τακτικής υποβολής εκθέσεων σχετικά με τη χρήση των εσόδων και τον αντίκτυπο των έργων.
1.2. Η Ευρωπαϊκή Οικονομική και Κοινωνική Επιτροπή (ΕΟΚΕ) πιστεύει ότι το πρότυπο πράσινων ομολόγων της ΕΕ έχει επίσης τη δυνατότητα να αποφέρει σημαντικά οικονομικά οφέλη τόσο για τους εκδότες όσο και για τους επενδυτές.
Αυτό είναι εφικτό, διότι η πρόταση αποσκοπεί στη δημιουργία ενός καθολικού, αξιόπιστου και εξορθολογισμένου μηχανισμού για την έκδοση πράσινων ομολόγων, ελαχιστοποιώντας την ασύμμετρη πληροφόρηση και αποφέροντας, παράλληλα, σημαντικά οφέλη για τη φήμη των εκδοτών που εφαρμόζουν το εν λόγω πρότυπο.
1.3. Η ΕΟΚΕ θεωρεί ότι η ευθυγράμμιση των ομολόγων αυτών με τον κανονισμό της ΕΕ για την ταξινόμηση τα καθιστά επίσης κατάλληλα για τη χρηματοδότηση οικονομικών δραστηριοτήτων που στηρίζουν τη μετάβαση σε πιο βιώσιμες οικονομίες, απαλλαγμένες από ανθρακούχες εκπομπές. 1.4.
Το προτεινόμενο πρότυπο θα συμβάλει επίσης στη σημαντική μείωση του υφιστάμενου βαθμού αβεβαιότητας όσον αφορά τα είδη περιουσιακών στοιχείων ή δαπανών που μπορούν να ταξινομηθούν εύλογα ως πράσινη χρήση κεφαλαίων.
Ωστόσο, λόγω της προαναφερθείσας ευθυγράμμισης με την ταξινόμηση της ΕΕ, η ΕΟΚΕ θεωρεί ότι απαιτείται σαφής καθοδήγηση από την πλευρά της Επιτροπής, προκειμένου να προσανατολιστούν οι επενδυτές προς τα πράσινα ομόλογα της ΕΕ και τα έργα που έχουν θετικό αντίκτυπο στο περιβάλλον.
1.5. Η ΕΟΚΕ θεωρεί ότι, κατά την περαιτέρω ανάπτυξη των πράσινων ομολόγων ως κατηγορίας περιουσιακών στοιχείων, είναι αναγκαίο να εφαρμοστεί σε όλα τα κράτη μέλη ένα ενιαίο πρότυπο, το οποίο να ισχύει για τους εκδότες.
Ωστόσο, δεν θα πρέπει να υποτιμήσει κανείς την πρόκληση που συνιστά η συμμόρφωση των εκδοτών με τα πρότυπα της ταξινόμησης της ΕΕ.
Κατά πάσα πιθανότητα, θα σταθμίσουν το κόστος μιας εξωτερικής αξιολόγησης, έναντι των οφελών της πρόσβασης σε μια ευρύτερη βάση επενδυτών.
Πρέπει να αποφευχθεί μια κατάσταση όπου οι ιδιώτες εκδότες ενδέχεται να προτιμήσουν εναλλακτικά πράσινα ομόλογα και λιγότερο επαχθείς διαδικασίες πιστοποίησης. 1.6.
Οι προτεινόμενες διαδικασίες υποβολής εκθέσεων και συμμόρφωσης ενδέχεται επίσης να έχουν δυσανάλογο οικονομικό αντίκτυπο στις ΜΜΕ, οι οποίες ενδέχεται να θεωρήσουν το πρότυπο πράσινων ομολόγων της ΕΕ υπερβολικά τιμωρητικό, και, συνεπώς, οι διαδικασίες αυτές ενδέχεται να αποθαρρύνουν την περαιτέρω ανάπτυξη.
Αυτό πρέπει επίσης να αποφευχθεί και, ως εκ τούτου, η ΕΟΚΕ συνιστά την υιοθέτηση μιας ρεαλιστικής προσέγγισης όσον αφορά τις απαιτήσεις εποπτείας και υποβολής εκθέσεων.
Η αποφυγή των υπερβολικά περιοριστικών κανόνων και της υπερβολικής ρύθμισης, μεταξύ άλλων στην περίπτωση των εταιρικών εκδοτών, θα διευκολύνει την υιοθέτηση του προτύπου πράσινων ομολόγων της ΕΕ σε όλες τις κεφαλαιαγορές.
Στις οικονομίες που βρίσκονται στο στάδιο απαλλαγής από τις ανθρακούχες εκπομπές, οι εταιρικοί εκδότες θεωρούνται εξίσου σημαντικοί με την έκδοση πράσινων ομολόγων της Επιτροπής, και η ΕΟΚΕ θεωρεί ότι τα πρότυπα που εφαρμόζονται για τα πράσινα ομόλογα που εκδίδονται από τον δημόσιο τομέα και τους εταιρικούς εκδότες πρέπει να συγκλίνουν.